No onkos tullut kesä
No onkos tullut kesä
 nyt talven keskelle,
 ja laitetaankos pesä
 myös pikkulinnuille

 Jo kuusi kynttilöitä
 on käynyt kukkimaan,
 pimeitä talven öitä
 näin ehkä valaistaan.

 Ja vanhakin nyt nuortuu
 kuin lapsi leikkimään
 ja koukkuselkä suortuu,
 niin kaikk' on mielissään.

 Niin hyvä, lämmin, hellä
 on mieli jokaisen.
 Oi jospa ihmisellä
 ois joulu ainainen!

J. H. Erkko